
	Iebildums
Biedrība "Latvijas Ģimenes ārstu asociācija" turpina stingri iebilst netaisnīgam reģionālā atbalsta pasākumam iepretī ar ieguldāmo saistītiem un mērķētiem risinājumiem visā Latvijā.
Veselības ministrijas piedāvātais reģionālā atbalsta pasākums ir netaisnīgs, nesabalansēts ar citiem maksājumiem sistēmā, nesaistīts ar ieguldīto (darba apjoms, pakalpojumu klāsts, kvalitāte) un ieguldāmo primārā veselības aprūpē visā Latvijā, diskriminējot Rīgas un pieRīgas prakses, kurās izmaksas lielākas (>18,4%) nekā reģionos dārdzības dēļ. Kāpēc Valsts apdraudējuma gadījumā Rīgas un tās tuvākās apkārtnes teritorijās uz ģimenes ārstu praksēm nebūs nepieciešams novirzīt pacientus atšķirībā no reģioniem? Vai šīs piemaksas nesaņemšana atbrīvos Rīgas un pieRīgas ģimenes ārstus no palīdzības sniegšanas pacientiem pilnīgas krīzes gadījumos?
Veselības ministrijas piedāvātais modelis paredz piemaksas ne tikai Krievijas un Baltkrievijas pierobežā, bet visās Latvijas pilsētās, kuras ir 100 km attālumā no Rīgas. Šāda diskriminācija pret daļu (44%) Latvijas ģimenes ārstu nav attaisnojama ar piedāvātā modeļa pamatojumu. Tas joprojām nav izsvērts, diskusijās par konkrēto piedāvājumu iebilda Latvijas Ģimenes ārstu asociācija.
Paaudžu nomaiņas veicināšanai Latvijas Ģimenes ārstu asociācija piedāvāja citu risinājumu, kas izmaksu ziņā ir lētāks un mērķēts atšķirībā no Veselības ministrijas risinājuma, kas tieši pretēji - kavēs paaudžu nomaiņu.
Latvijas Ģimenes ārstu asociācija uztur priekšlikumu par paaudžu nomaiņas diferencētu maksājumu visā Latvijas teritorijā kā alternatīvu risinājumu iepretī piedāvātai reģionālai piemaksai. LĢĀA aicina uz godīgu, atklātu, argumentētu diskusiju pēc būtības par mērķtiecīgu valsts budžeta līdzekļu efektīvu izlietošanu, lai valsts drošības kontekstā motivētu un veicinātu ģimenes ārstu paaudžu nomaiņu visā Latvijā un ģimenes ārstu darbu Krievijas un Baltkrievijas pierobežā.

